Ooldklooster

**Ooldklooster** () is en Oort in de Gemeen Buxthu in’n Landkreis Stood, Neddersassen. Vondaag is dat fröhere Dörp ganz mit de Stadt Buxthu tohoopwussen. To Ooldklooster höört von öllers ok de Hoff Brillenborg to. Ok de Hüüs in’n Ellerbrook hebbt to Ooldklooster höört.

En lütten Deel von Ooldklooster, op’n Kloosterbarg, hett fröher to Eindörp höört.

## Geografie

Ooldklooster liggt an de Eest op de Stoder Geest, nich wied von’n Rand hen na Moor un Masch.

De Naveröörd sünd Buxthu in’n Noordoosten, Eindörp in’n Süüdoosten, Pippens un Heimbrook in’n Süden, Ottens un Obbens in’n Süüdwesten, Grundolendörp in’n Westen un Heendörp, Neeklooster un Heitmannshusen in’n Noordwesten.

## Historie

De Eddellüüd Gerlach un Henrik von Buxthu harrn keen Söhns hatt un wullen 1197 mit jemehr Besitt en Klooster stiften. Mit Verlööv von Bischop Rudolf von Veern is denn bi Ooldklooster en neet Benediktiner-Nunnenklooster anleggt worrn.

Wohrschienlich 1285 is denn dicht bi dat Klooster von’n Bremer Arzbischop Gisbert vun Bronchorst en Stadt anleggt worrn. Disse Stadt hett later Buxthu heten. Eerst nadem 1286 dat Klooster an de Lüh na *Bredenbeek* ümtagen is, hett *Bredenbeek* Neeklooster heten un Ooldklooster hett sien hüdigen Naam kregen. Na’n Westfäälschen Freden 1648 in de Swedentied dröff dat Klooster nich mehr wiedermaken. De Nunnen dröffen noch bet to jemehr Dood in’t Klooster blieven, aver dat schull kene ne’en Nunnen mehr geven. Ut den Kloosterbezirk is denn dat Amt Ooldklooster worrn.

De letzte Pastoor in de Kloosterkark, Heribert von Schapen, is 1695 doodbleven un de Lüüd ut Ooldklooster güngen denn na Buxthu na Kark. De Kloosterkark is 1769 dalreten worrn.

Nadem dat mit dat Klooster toenn weer, weer Ooldklooster man noch en lütt Buurdörp. Eerst as Johann Hinrich Winter 1816 de lüttje Poppeermöhl, de dat al siet opminnst 1622 geven harr, köfft un utboot hett, hett sik dat wedder ännert. 1865 is ut dat Ünnernehmen en AG worrn. Üm 1900 hebbt in de Wintersche Poppeerfabrik mehr as 300 Lüüd arbeidt. Bi en Brand 1917 is de Fabrik meist kumplett afbrennt un 1925 hett de Fabrik denn dichtmaakt. Op dat Gelänn von de Fabrik weer denn von 1954 af an de Obstmosterei Klindtworth, de 1968 von Granini köfft worrn is. Dat Granini-Wark hett 1994 dichtmaakt.

In’n Eersten Weltkrieg sünd 119 Soldaten ut Ooldklooster fullen oder vermisst.

### Verwaltungsgeschicht

Dat Amt Oold- un Neeklooster is an’n 1. Juli 1823 oplööst worrn un weer denn bet 1852 Deel von dat Amt Harsfeld. In dat Johr is de Oort in dat Amt Hornborg wesselt. Dat Amt Hornborg is aber blots bet 1859 bestahn bleven un Ooldklooster hett denn wedder to dat Amt Harsfeld höört. Mit’n 1. April 1885 is dat Amt oplööst worrn un de Oort is Deel von’n Kreis Stood worrn. 1932 is dat Deel von’n ne’en, grötteren Kreis Stood worrn.

Ooldklooster is 1931 Deel von de Gemeen Buxthu worrn.

### Inwahnertall

Kloosterbarg (to Eindörp):

### Religion

Ooldklooster is evangeelsch-luthersch präägt un höört to dat Kaspel von de St.-Petri-Kark in Buxthu. För de Kathoolschen is de St.-Maria-Kark in Buxthu tostännig.

### Gemeenvörstehers

* ~1910: Johann Allers
* 1. Januar 1920-31. März 1923: Johannes Krancke
* 1923-1931: Franz Andreas

1931 is Ooldklooster Deel von Buxthu worrn un harr denn keen Gemeenvörstehers mehr.

## Kultur

En Denkmaal för de Fullenen ut den Eersten Weltkrieg steiht bi’n Karkhoff.

### Verenen

De Schüttenvereen Ooldklooster is an’n 6. Mai 1883 grünnt worrn un fiert elk Johr an’t eerste Wekenenn in’n August sien Schützenfest.

## Weertschop un Infrastruktur

De Volksbank Geest hett in Ooldklooster in de Straat *Delmer Bagen 14* en Filiaal.

### Verkehr

Ooldklooster liggt an de Bundsstraat 73, de in’n Oosten na Öbergünn un Vosshusen löppt un in’n Noordwesten na Neeklooster, Heendörp un Hornborg. Na Süden un Süüdwesten loopt de Landsstraat 141 (över Pippens un Doans na Misborg), de Kreisstraat 52 (över Ottens na Nindörp un Guldbeek) un de Landsstraat 127 (na Obbens).

De nächste Bahnhoff is de Bahnhoff Buxthu an de Nedderelvbahn un de Bahnlien Bremerhoben–Buxthu.

### Scholen

De Grundschool Ooldklooster is 1890 grünnt worrn un hett vondaag so bi 425 Schölers un 25 Schoolmeesters.

### Ver- un Entsorgung

För dat Afwater is de Stadtentwässerung Buxthu tostännig.

## Lüüd

De Theoloog Johannes Fürsen weer von 1633 bet 1638 Pastoor in Ooldklooster.

## Literatur

* A. H. F. Gast: *Führer durch Buxtehude, Altkloster und Neukloster.* 1930

## Footnoten